**SYNG TRO!
Salmeboken i konfirmasjonstiden**Undervisningsopplegg ([www.norsksalmebok.no/syngtro](http://www.norsksalmebok.no/syngtro))

**v/ organist Salve Kallevig (Åmli prestegjeld) – bearbeidet av Sindre Eide**

 **TITTEL: Konfirmanter presenterer salmer**

**HVA VIL VI MED OPPLEGGET?**

* La konfirmantene bli godt kjent med salmeboken.
* Utfordre konfirmantene til å velge salmer.
* Inspirere konfirmantene til å lære om innhold og bakgrunn for salmenes tekst og melodi.
* Gi konfirmantenes foresatte og menigheten for øvrig større interesse for salmer.

**INNHOLD / BAKGRUNNSSTOFF**

Opplegget legger opp til aktiv bruk av salmeboken. Det er en forutsetning at konfirmantene har brukt salmeboken en del på gudstjenester og andre samlinger gjennom konfirmasjonstiden. Derfor bør dette opplegget benyttes i den siste delen av konfirmasjonstiden.

**ARBEIDSMÅTER**(Konfirmantsamling og Salmekveld for menigheten)

*FORBEREDELSE (konfirmantsamling)*På samling med konfirmantene velges de salmer som skal presenteres på salmekvelden.
Gjør dette gjerne i plenum ved at konfirmantene blar i salmeboken og foreslår salmer som de kjenner. Disse kan skrives opp på tavle eller flippover.

Del inn konfirmantene 2 og 2 – og la hver «gruppe» velge en salme de vil presentere.
Be dem om å lese teksten noen ganger og skrive ned noen linjer om hva de synes er det viktigste som sies i denne salmen. Oppfordre dem deretter til å bruke Google og/eller andre tilgjengelige verktøy for å finne mest mulig opplysninger om salmens bakgrunn – om tekstforfatter og komponist, en spesiell historie som har tilknytning til salmen, hvilket land eller sted i Norge den kommer osv.
De kan også benytte youtube for å finne innspillinger av salmen. Også nettsiden [www.nrk.no](http://www.nrk.no) kan benyttes. Her finnes alle salmer fra TV-sendingen «Salmeboka minutt for minutt» (nov. 2014).

Her er en presentasjon av salmen «Kjærlighet fra Gud» – utarbeidet av to konfirmanter i Åmli prestegjeld:
*Teksten blei skreven av den danske presten Jens Schjørring. Han var som 29-åring i 1854 kapellan hos en prost på Sjælland i Danmark. Han bodde på prestegården, og det gjorde også hushjelpen Marie Olsen. Da Jens en gang ble syk, var det Maries jobb å pleie ham.
De forelsket seg, og ga han blei frisk, forlovet de seg. Ikke alle var glad for det, og prosten blei sur. Han hadde sjøl en datter som han syntes burde være mere passende parti for Jens.
Men Jens og Marie trosset all motstand og giftet seg – og Jens skrev teksten til Kjærlighet fra Gud. Melodien ble laget av en amerikaner som også levde på den tida.*

Etter at konfirmantene har gjort ferdig sine omtaler, er det fint om de kan presentere dem for hverandre. Etter hver presentasjon bør salmen synges. Dersom man har konfirmanter som spiller forskjellige instrumenter, kan de være med og spille til salmene. Her kan besifringsutgaven av Norsk salmebok 2013 være til hjelp.
Både presentasjonen av salmene, og at man bruker tid på å synge dem sammen, er en god øvelse til salmekvelden.

Involver konfirmantene i alle praktiske forberedelser til salmekvelden:
\* lage plakater,
\* sende ut innbydelser til konfirmantenes foresatte og andre i menigheten,
\* forberede alt med hensyn til hva som skal kopieres opp,
\* pynte og rigge til i kirkerommet eller annet sted hvor salmekvelden skal foregå,
\* være vertskap ved inngangen, dele ut salmebøker, eventuelle ark osv.

*SALMEKVELD (for hele menigheten)*

Et ark med alle salmene for denne kvelden er delt ut ved inngangen. På arket er det mulig å gi poeng til hver salme. Husk å ha en del blyanter tilgjengelig.

La gjerne en av konfirmantene ønske velkommen og forklare opplegget for kvelden

Salmene presenteres en etter en, og alle bes om synge med. De hvem? Konfirmanter eller alle andre eller alle til stede? bes om å gi poeng (fra 1 til 10) utfra hva de synes om den enkelte salme.

Her er en salmeliste fra konfirmanter i Åmli prestegjeld:
(Alle salmenummer fra N13)

DEN BLOMSTERTID NÅ KOMMMER (841) Poeng:………

NO LIVNAR DET I LUNDAR (844) Poeng:………

KJÆRLIGHET FRÅ GUD (651) Poeng:………
FAGER KVELDSSOL SMILER (817) Poeng:………
OM ALLE MINE LEMMER (371) Poeng:………
EIN FIN LITEN BLOME (492) Poeng:………

HVILKEN VENN VI HAR I JESUS (343) Poeng:………

AMAZING GRACE / Å NÅDE UNDERFULL (342) Poeng:………

MÅNE OG SOL (240) Poeng:………
BLOTT EN DAG (489) Poeng:………

EG VEIT I HIMMERIK EI BORG (882) Poeng:………

Etter at alle salmene er sunget, samler noen konfirmanter inn alle arkene. De går inn i et annet rom og summerer opp poengene – og lager deretter en liste eter hvor mange poeng salmene fikk.

Mens oppsummeringen foregår, kan det spilles musikk ved f.eks. konfirmantorkesteret. Eller det kan synges en eller to salmer som ikke var med på konfirmantenes liste. Det kan for eksempel være et par av foreldrene, eller andre i menigheten som er blitt utfordret til å presentere «min salme».

Resultatet av avstemningen kunngjøres, og kvelden avsluttes ved at den salmen som fikk flest stemmer, synges.

*EVALUERING (konfirmantsamling)*

Etter salmekvelden er det tid for å snakke sammen om hvordan det gikk. Bruk gjerne god tid på en konfirmantsamling til dette. Hvordan opplevde konfirmantene kvelden? Hva synes de gikk bra? Hva kunne de kunne vært gjort annerledes? Hva synes de om avstemmingen? Ble de overrasket, eller var det de salmene som konfirmantene liker best, som fikk flest poeng?
Til slutt: Snakk sammen om hva dere har lært om salmer ved dette opplegget.